**BESZÁMOLÓ**

**CSANYTELEK KÖZSÉG 2024. ÉVI**

#### KÖZBIZTONSÁGI HELYZETÉRŐL, A KÖZBIZTONSÁG

#### ÉRDEKÉBEN TETT INTÉZKEDÉSEKRŐL ÉS AZ AZZAL

#### KAPCSOLATOS FELADATOKRÓL

**Előterjesztő:**

**Skribanek Csaba r. alezredes**

**mb. kapitányságvezető**

[Bevezetés 3](#_Toc196737482)

[I. Csanytelek község közbiztonsági helyzetének értékelése 3](#_Toc196737483)

[1. A bűnügyi helyzet bemutatása, a közterületi jelenlét mértéke, a közterületek, nyilvános helyek, valamint az idegenforgalmi területek biztonsága 3](#_Toc196737484)

[*1.1.A regisztrált bűncselekmények számának alakulása* 3](#_Toc196737485)

[*1.2. A közterületen elkövetett regisztrált bűncselekmények számának alakulása* 3](#_Toc196737486)

[*1.3. A regisztrált bűncselekmények 100 000 lakosra vetített aránya, változása* 3](#_Toc196737487)

[*1.4.Csongrád város területén regisztrált kiemelten kezelt bűncselekmények számának alakulása* 3](#_Toc196737488)

[*1.5 A kiemelten kezelt bűncselekmények körén kívüli fontosabb bűncselekmények szöveges értékelése* 3](#_Toc196737489)

[2. A bűnüldöző munka értékelése 4](#_Toc196737490)

[*2.1. A nyomozáseredményességi mutató alakulása* 4](#_Toc196737491)

[*2.2. A közterületen elkövetett, regisztrált bűncselekmények nyomozáseredményességi mutatója* 4](#_Toc196737492)

[*2.3*  *A rendőrkapitányság eljárásaiban regisztrált, egyes kiemelten kezelt bűncselekmények nyomozáseredményességi mutatójának alakulása* 4](#_Toc196737493)

[3. A tulajdon elleni szabálysértésekkel kapcsolatos tapasztalatok, adatok 4](#_Toc196737494)

[4. A közlekedésbiztonsági helyzet értékelése 4](#_Toc196737495)

[*4.1. A közlekedésbiztonsági helyzet, az abban bekövetkezett változások* 4](#_Toc196737496)

[*4.2. A közlekedésbiztonsági helyzetet leginkább befolyásoló jogsértések visszaszorítása érdekében folytatott tevékenység, a kiemelt intézkedések százalékos megoszlása* 5](#_Toc196737497)

[5. Az illegális migráció helyzete 5](#_Toc196737498)

[II. A rendőrkapitányság által a közbiztonság érdekében tett intézkedések és az azzal kapcsolatos feladatok 5](#_Toc196737499)

[1. A közterületi jelenlét mértéke, a közterületek, nyilvános helyek, valamint a kiemelt idegenforgalmi területek biztonsága 5](#_Toc196737500)

[2. A közrendvédelmi szolgálatteljesítés gyakorlata 5](#_Toc196737501)

[3. A rendezvénybiztosítások 6](#_Toc196737502)

[4. A körzeti megbízotti státuszok feltöltöttsége és tevékenységük értékelése 6](#_Toc196737503)

[5. Az igazgatásrendészeti tevékenység 6](#_Toc196737504)

[6. Bűn- és baleset-megelőzés 7](#_Toc196737505)

[7. Együttműködés 7](#_Toc196737506)

[III. Összegzés, kitűzött feladatok a következő időszakra 8](#_Toc196737507)

# Bevezetés

A Csongrádi Rendőrkapitányság (továbbiakban: rendőrkapitányság) 2024. évi legfontosabb céljait teljesítette.

Csanytelek község közbiztonsági helyzete továbbra is szélsőségektől mentes, kiegyensúlyozott maradt. Az elért eredmények az együttműködők és megerősítő erők hatékony, közös szolgálatellátásával valósultak meg.

# Csanytelek község közbiztonsági helyzetének értékelése

## A bűnügyi helyzet bemutatása, a közterületi jelenlét mértéke, a közterületek, nyilvános helyek, valamint az idegenforgalmi területek biztonsága

A rendőrkapitányság 2024. évi bűnügyi mutatói az Egységes Nyomozóhatósági és Ügyészségi Bűnügyi Statisztika adatai alapján kerülnek bemutatásra.

### *1.1.A regisztrált bűncselekmények számának alakulása*

Csanytelek község területén 2024. évben 38 bűncselekmény vált ismertté rendőri eljárásban, ami a 2023. évhez (28) viszonyítva 35,7%-os növekedést jelentett.

### *1.2. A közterületen elkövetett regisztrált bűncselekmények számának alakulása*

A közterületen megvalósított összes bűncselekmények száma 9-ről 16-ra növekedett.

### *1.3. A regisztrált bűncselekmények 100 000 lakosra vetített aránya, változása*

A 100 000 lakosra vetített regisztrált bűncselekmények száma 1113,0-ról 1499,1-re emelkedett.

### *1.4.Csongrád város területén regisztrált kiemelten kezelt bűncselekmények számának alakulása*

A 14 kiemelten kezelt bűncselekmény száma 14-ről 10-re csökkent.

A lopások száma 12-ről 3-ra csökkent, a lakásbetöréseké nem változott az előző évi 2 esethez képest. Csalás bűncselekményt 3, online csalást 2 esetben követtek el.

### *1.5 A kiemelten kezelt bűncselekmények körén kívüli fontosabb bűncselekmények szöveges értékelése*

A járművezetés ittas állapotban bűncselekmények száma 2-ről 7-re növekedett. A közúti baleset okozása deliktum száma 3-ról 1-re csökkent.

## A bűnüldöző munka értékelése

### *2.1. A nyomozáseredményességi mutató alakulása*

A rendőri eljárásban regisztrált összes bűncselekmény nyomozáseredményessége 83,7%-ról 89,6%-ra emelkedett.

### *2.2. A közterületen elkövetett, regisztrált bűncselekmények nyomozáseredményességi mutatója*

A rendőri eljárásban regisztrált, közterületen elkövetett bűncselekmények nyomozáseredményességi mutatója 97,7% volt.

### *2.3 A rendőrkapitányság eljárásaiban regisztrált, egyes kiemelten kezelt bűncselekmények nyomozáseredményességi mutatójának alakulása*

A kiemelten kezelt bűncselekmények nyomozáseredményessége 82,6%-ról 84%-ra javult.

A garázdaság bűncselekmények nyomozáseredményessége 100,0%, a rongálásoké 72,7%.

A lopás bűncselekmények nyomozáseredményessége 77%, a testi sértéseké 93,3%, a csalásoké 94,4%, míg a lakásbetöréseké 71,4% volt.

## A tulajdon elleni szabálysértésekkel kapcsolatos tapasztalatok, adatok

A Csongrádi Rendőrkapitányság illetékességi területén a tulajdon elleni szabálysértések száma 2024. évben, az előző évhez képest (136-ról 196-ra) nőtt. A tulajdon elleni szabálysértések ismeretlen tetteses felderítési mutatója 88,37%.

Csanytelek község területén 2024. évben 6 esetben indult eljárás tulajdon elleni szabálysértésben. A tulajdon elleni szabálysértések ismeretlen tetteses felderítési mutatója 100%.

A Csongrádi Rendőrkapitányság illetékességi területén szabálysértési őrizet elrendelésére és gyorsított bírósági eljárás lefolytatására 11 esetben került sor. Ebből 8 alkalommal engedély nélküli vezetés szabálysértés, 3 esetben tulajdon elleni szabálysértés elkövetése miatt.

Csanytelek község területén 2024 évben *s*zabálysértési őrizet elrendelése 1 esetben történt, gyorsított eljárás lefolytatása céljából engedély nélküli vezetés szabálysértés elkövetése miatt.

## A közlekedésbiztonsági helyzet értékelése

### *4.1. A közlekedésbiztonsági helyzet, az abban bekövetkezett változások*

Csanytelek község közigazgatási területén 2024. évben 3 személyi sérüléssel járó közúti közlekedési baleset történt. Halálos kimenetelű baleset nem volt. Súlyos sérüléssel járó baleset 1, könnyű sérüléssel járó baleset 2, anyagi káros közúti közlekedési baleset 3 történt.

### *4.2. A közlekedésbiztonsági helyzetet leginkább befolyásoló jogsértések visszaszorítása érdekében folytatott tevékenység, a kiemelt intézkedések százalékos megoszlása*

A közúti közlekedési baleseti okok sorrendjében az elsőbbségi jog meg nem adása áll az első helyen, majd az abszolút- és relatív gyorshajtás, ezt követi az előzésre és kanyarodásra vonatkozó szabályok megsértése.  A leggyakrabban előforduló baleseti okok visszaszorítása érdekében a rendőrkapitányság a rendelkezésre álló eszközökkel célirányos ellenőrzéseket tartott az illetékességi területén található utakon.

A leggyakrabban előforduló baleseti okok visszaszorítása érdekében a rendőrkapitányság a rendelkezésre álló eszközökkel célirányos ellenőrzéseket tartott az illetékességi területén található utakon.

A rendőrkapitányság a használatában lévő ARH CAM S1 típusú sebességellenőrző készüléket 2285 üzemórában működtette. Csanytelek község területén kettő mérési pont került kijelölésre a Szegedi úton és a Pusztaszeri úton, ahol heti rendszerességgel végzünk sebesség ellenőrzést.

## Az illegális migráció helyzete

A rendőrkapitányság illetékességi területén az értékelt időszakban sem volt jellemző az illegális migráció. A mélységi ellenőrzés továbbra is a közterületi szolgálatellátás részét képezte.

# A rendőrkapitányság által a közbiztonság érdekében tett intézkedések és az azzal kapcsolatos feladatok

## A közterületi jelenlét mértéke, a közterületek, nyilvános helyek, valamint a kiemelt idegenforgalmi területek biztonsága

A rendőrkapitányság a közterületi jelenlétet Csanytelek községben egész évben folyamatosan biztosítani tudta.

A Csongrádi Rendőrkapitányság működési területén a közterületen eltöltött szolgálati óraszám az előző évhez képest jelentős mértékben növekedett (22821-ről 29988-ra), mely Csanytelek község területét is érintette.

Kiemelt figyelmet fordított az önkormányzat által szervezett, nagyobb tömegeket vonzó rendezvények biztosítására.

## A közrendvédelmi szolgálatteljesítés gyakorlata

Csongrádi Rendőrkapitányság működési területén emelkedett az előállítások (174-ről 193-ra), a végrehajtott elővezetések (117-ről 120-ra), az elfogások (77-ről 117-re) és a biztonsági intézkedések száma (59-ről 69-re). A sikeres elővezetések aránya 55,5% volt.

Nőtt a büntető feljelentések (90-ről 144-re), a helyszíni bírságok (2116-ról 2190-re), valamint a szabálysértési feljelentések száma (317-ről 321-re).

Az alkoholszonda alkalmazások száma 9947-ről 9618-re csökkent, azonban a pozitív szondák száma 33-ről 66-re nőtt.

Csanytelek község területéről 17 főt állítottak elő, biztonsági intézkedést 10 esetben alkalmaztak, elfogás 12 személyt érintett, végrehajtott elővezetés 5 esetben történt.

Csanytelek község területén 10 fővel szemben készült büntető feljelentés, helyszíni bírság 451 személlyel szemben került kiszabásra, valamint szabálysértési feljelentés 28 főt érintett. Alkoholszondát 2413 fővel szemben alkalmaztak, melyből 9 esetben pozitív értéket jelzett.

Az értékelt időszakban a rendőrkapitányság reagálási ideje 09 perc 24 másodperc volt.

## A rendezvénybiztosítások

A rendőrkapitányság állománya 45 esetben, 122 fővel, 150,5 órában hajtott végre rendezvénybiztosítást illetékességi területén.

Csanytelek község területén 2024. évben 5 rendezvény biztosításában vettünk részt a polgárőrökkel közösen.

Gyülekezési jogról szóló törvény hatálya alá tartozó rendezvény megtartására nem került sor.

## A körzeti megbízotti státuszok feltöltöttsége és tevékenységük értékelése

A Csanytelek község területén rendszeresített 2 fő körzeti megbízott beosztásból 2024. év elején egy hely kinevezéssel, és egy hely megbízással volt ellátott.

A körzeti megbízottak alapfeladatként közterületi szolgálatot láttak el, ennek keretében részt vettek az illetékességi területen megtartott rendezvények rendőri biztosításában, bűncselekmények és elzárással sújtható szabálysértések elkövetőinek felderítésében.

A körzeti megbízottak rendszeresen láttak el közös szolgálatot a helyi polgárőr egyesület tagjaival. Az „iskola rendőre” program keretében a településen található oktatási intézményeket rendszeresen látogatták. Folyamatos kapcsolatot tartottak a területén található oktatási intézmények vezetőivel, civil szervezetekkel.

## Az igazgatásrendészeti tevékenység

A szabálysértési hatóság a 2024. évben 911 eljárást folytatott az előző évi 903 esethez képest. A szabálysértési feljelentések száma 7,9 %-kal (266-ról 287-re), a végrehajtási eljárásoké 14,8 %-kal (54-ről 62-re) emelkedett. A rendőrségi szervek által kiszabott helyszínbírságok végrehajtásainak száma (497-ről 491-re) csökkent. A bírósági végzések végrehajtása 14 %-kal (51-ről 58-ra) nőtt.

Szabálysértési eljárásban az eljárás alá vontak száma 8%-kal (270-ről 292-re), az elmarasztaltaké 7 %-kal (247-ről 265-re) emelkedett. Figyelmeztetést 34 ügyben alkalmaztak, az eljárások 21 esetben megszüntetéssel zárultak.

A közlekedési igazgatási intézkedések száma (32-ről 30-ra) csökkent. A járművezetéstől eltiltások alkalmazásának aránya a kiemelt baleseti okok miatt indított szabálysértési eljárásokban 93,3 %, volt.

A szabálysértési hatóság pénzbírságként jogerősen összesen 10 708 000 Ft-ot (2023-ban 7 555 000 Ft-ot) szabott ki, melyből önként 4 166 000 Ft-ot (2023-ban 3 597 000 Ft-ot) fizettek be.

## Bűn- és baleset-megelőzés

A bűnmegelőzési tevékenység kiemelt területét jelentette a hozzátartozók közötti erőszak megelőzése, a családvédelem és gyermekek védelme. A gyermekvédelmi rendszer hatékony működtetése az eredményes megelőzési munkát szolgálta.

A rendőrkapitányság megelőzési munkájában kiemelten fontos volt a községben élők tájékoztatása a családon belüli erőszak, a zaklatás és az áldozatsegítés témakörökben.

A bűnmegelőzési előadó a gyermek- és ifjúságvédelmi programok során a fiatalabb korosztálynak előadásokat szervezett az áldozattá válás elkerülése, a családon belüli erőszak témakörökben.

Az áldozatvédelmi tevékenység fő célja volt a két leginkább veszélyeztetett korosztály, a fiatalok és idősek sérelmére elkövetett bűncselekmények megelőzése. A rendőrkapitányság az egyre inkább terjedő online csalások, az áldozattá válás elkerülésére hívta fel az érintettek figyelmét kitelepülések során gyermeknapon és falunapon.

A vagyonvédelmi témakörben a helyi önkormányzat bevonásával a közösségi oldalon az egész év során adott tájékoztatást.

Az általános vagyonvédelmi tájékoztatók mellett a mindenszentek ünnepével és a halottak napjával, valamint az év végi ünnepekkel kapcsolatos vagyon elleni bűncselekmények megelőzéséről szóló szórólapokat osztottak.

A drogprevenció, a kiberbiztonság és információbiztonság megőrzés, valamint a baleset megelőzés témakörben a bűnmegelőzési tanácsadó az óvodákban 3 alkalommal 50 fő részére, általános iskolában 11 alkalommal 183 fő részére tartott előadást.

Együttműködési megállapodás alapján oktatásban részesültek a helyi posták alkalmazottai is.

## Együttműködés

A Csanytelek Község Önkormányzattal kialakított kapcsolat megfelelő alapot biztosított a magas szintű együttműködéshez. A közterületek rendjével, illetve forgalomszabályozási kérdésben rendszeresek voltak az egyeztetések.

A Csanytelek Község Önkormányzat által üzemeltetett térfigyelő kamera-rendszer többször nyújtott segítséget bűncselekmény elkövetőinek felderítésében, valamint a rendezvénybiztosítási feladatok ellátásában.

A Járási Közbiztonsági Egyeztető Fórum 2024. november 20-án került megrendezésre, amely lehetőséget biztosított a résztvevő társszervek, az önkormányzatok, a járási hivatal és oktatási intézmények közötti kölcsönös párbeszédre. A fórumon közbiztonságot érintő probléma nem merült fel.

Csanytelek község területén működő polgárőr egyesület tagjai 24 esetben 46 fővel 288 órában láttak el közös szolgálatot rendőrrel.

# Összegzés, kitűzött feladatok a következő időszakra

A rendőrkapitányság a 2024. évi célkitűzéseit teljesítette. A szubjektív közbiztonságérzetet veszélyeztető cselekmények elleni hatékony fellépéssel és a folyamatos közterületi jelenléttel biztosította, hogy Csanytelek község közbiztonsága szélsőségektől mentes, kiegyensúlyozott maradt.

A rendőrkapitányság a 2025. évre az alábbi célokat fogalmazta meg:

* A kábítószerrel kapcsolatos bűncselekmények elleni rendőri fellépés eredményességének és hatékonyságának javítása.
* A személyi sérüléses közúti közlekedési balesetek számának visszaszorítása érdekében hatékonyabb fellépés a főbb baleseti okokkal összefüggő közlekedési szabályokat megszegőkkel szemben.
* A büntetőeljárások törvényes, szakszerű, időszerű és hatékony lefolytatása, a bűncselekményekből származó vagyon minél nagyobb arányú elvonása és az okozott kár megtérítése érdekében a vagyonvisszaszerzés, az elkobzás és a vagyonelkobzás hatékony végrehajtása, közreműködés az áldozatsegítési rendszer működtetésében.
* A kibertérben elkövetett bűncselekmények elleni rendőri fellépés eredményességének és hatékonyságának javítása, az okozott vagyoni kár mérséklése mellett. Aktív bűnmegelőzési, és intenzív kommunikációs tevékenység folytatása a kiberbűnözés veszélyeinek lakossággal történő megismertetése céljából.

**Csongrád, időbélyegző szerint**

**Skribanek Csaba r. alezredes**

**mb. kapitányságvezető**

Mellékletek:

1. számú melléklet: bűnügyi és rendészeti statisztikai adatok